5 każijiet ġodda ta' Coronavirus u 36 persuna oħra fiequ
Fl-aħħar sigħat kien hawn ħames każijiet ġodda ta' Coronavirus f'pajjiżna minn fost elf mitejn u seba' testijiet illi saru. B'hekk b'kollox għandna 463 każ. Dawn id-dettalji tathom is-supretendent tas-saħħa pubblika l-Professur Charmaine Gauci, fejn ħabbret li fiequ sitta u tletin persuna oħra fosthom żewġt itfal taħt id-9 snin. Il-każijiet attivi issa jammontaw għal mija u għoxrin, b'persuna waħda qed tingħata l-kura fit-taqsima tal-kura intensiva. Il-Professur Charmaine Gauci qalet li Filippin ta' 41 sena li jaħdem u jgħix Malta rriżulta pożittiv wara li kellu sintomi ta' uġigħ ta' ras u nuqqas ta' xamm. Sudaniż ta' tlieta u tletin li jgħix fil-komunità jinsab ukoll infettat bil-virus u qed jiġu ntraċċati l-persuni li jaħdmu u jgħixu miegħu. Malti ta' disgħa u erbgħin sena li jaħdem f'residenza tal-anzjani rriżulta pożittiv għall-Coronavirus wara li kellu sintomi ta' sogħla u uġigħ fil-griżmejn. Ir-raġel ma kellu l-ebda kuntatt mal-anzjani. Il-Professur Charmaine Gauci qalet li żewġ nisa, li ma kellhom l-ebda sintomi, rriżultaw fil-pożittiv għal virus minn eżaminar li qed jagħmlu l-awtoritajiet tas-saħħa. Mara ta' erbgħin sena taħdem f'uffiċċju privat, filwaqt li Maltija ta' tnejn u ħamsin sena taħdem Mater Dei iżda mhix ħaddiema tas-saħħa. Dwar iċ-ċentru miftuħ ta' Ħal Far, il-Professur Gauci qalet li ġiet estiża l-kwarantina f'dan iċ-ċentru wara li t-Tlieta kien hemm każ ġdid ta' persuna infettata bil-Coronavirus. Qalet li fl-aħħar sigħat saru 96 test iżda ħadd mill-immigranti ma rriżulta fil-pożittiv. Fiċ-ċentru miftuħ ta' Ħal Far hemm 48 każ, b'7 persuni fiequ. Meta wieġbet il-mistoqsijiet tal-ġurnalisti, il-Professur Gauci tkellmet fuq min qed jagħti s-servizzi fid-djar tan-nies. Is-Supretendent tas-Saħħa Pubblika stqarret: "Allavolja l-avviż legali jgħid li dan m'għandux isir, imma tpoġġi l-persuni f'riskju u anki lil dawk li jagħmlu s-servizzi." Intant, il-Ministru għal Għawdex Clint Camilleri ħabbar li l-aħħar każ ta' Coronavirus f'Għawdex kien ħmistax ilu, bil-persuni nfettati fiequ mill-virus kollha. Għaldaqstant Għawdex huwa ħieles mill-Coronavirus.